
Povzetek revizijskega poročila
Pravilnost dela poslovanja Občine Kuzma
Računsko sodišče je revidiralo pravilnost dela poslovanja Občine Kuzma v letu 2024. Cilj revizije je bil izrek mnenja o pravilnosti poslovanja Občine Kuzma v letu 2024 v delu, ki se nanaša na plače in druge izdatke zaposlenim, vzdrževanje občinskih cest, javna naročila pri investicijskih odhodkih, tekoče transfere nepridobitnim organizacijam in ustanovam ter druga področja poslovanja (uresničevanje posebnih pravic pripadnikov romske skupnosti, oddaja zemljišča v najem in notranja revizija).
Računsko sodišče je o pravilnosti dela poslovanja Občine Kuzma v letu 2024 izreklo negativno mnenje, ker občina ni poslovala v skladu s predpisi in pogodbenimi določili v naslednjih primerih:
kadrovski načrt za leto 2024 ni bil popoln, 2 javnih uslužbencev ni imenovala v naziv z odločbo; z 1 javnim uslužbencem ob imenovanju v višji naziv ni sklenila aneksa k pogodbi o zaposlitvi; 1 javnega uslužbenca je ob imenovanju v višji naziv uvrstila za 3 plačne razrede prenizko; skupnega obsega sredstev za redno delovno uspešnost za plačilo direktorja občinske uprave ni oblikovala in izkazala ločeno; župan je sklepe o povečanem obsegu dela izdal za celotno obdobje leta 2023 in leta 2024; 6 javnim uslužbencem je nepravilno obračunala dodatek za delovno dobo; del plače za delovno uspešnost direktorja občinske uprave je bil obračunan v okviru obsega sredstev za ta namen, a ni bil določen na podlagi ustreznih meril;
ni pripravila in posledično občinski svet ni sprejel odloka ali drugega dokumenta, v katerem bi bil določen način opravljanja gospodarske javne službe rednega vzdrževanja občinskih cest; izvajanja gospodarske javne službe vzdrževanja občinskih cest ni zagotovila v obliki, ki jo je predvidela v občinskem odloku oziroma jo predvideva Zakon o gospodarskih javnih službah; prevzela in plačala je obveznosti, ki niso bile dogovorjene s pogodbo oziroma naročene z naročilnico; plačala je za storitve oziroma dobavo blaga, ki so bile opravljene oziroma izvedene pred izdajo naročilnic; ni pripravila plana razvoja in vzdrževanja občinskih cest za obdobje najmanj 4 let, posledično ga občinski svet ni sprejel; ni izdelala letnega plana razvoja in vzdrževanja občinskih cest za leto 2024, posledično pa tudi proračun občine za leto 2024 ni bil popoln; ni pridobila v potrditev izvedbenega programa zimske službe za zimski sezoni 2023/2024 in 2024/2025, niti ni izvajalca pozvala k predložitvi navedenih izvedbenih programov zimske službe;
v 2 primerih ob prevzemu in plačilu obveznosti v proračunu občine za leto 2024 za te namene ni imela zagotovljenih sredstev; s sklenitvijo 1 pogodbe je prevzela več obveznosti, kot je imela zagotovljenih sredstev v Načrtu razvojnih programov 2024–2027 ob prevzemu obveznosti; prevzela in plačala je obveznosti, ki niso bile dogovorjene s pogodbo; s pogodbo je bilo dogovorjeno predplačilo, čeprav za to niso bili izpolnjeni pogoji; v 1 primeru prejete ponudbe, ki je presegala zagotovljena sredstva v Načrtu razvojnih programov 2024–2027, ni izločila kot nedopustne; z izvedbo 2 ločenih evidenčnih naročil za istovrstna dela v časovnem razmiku 4 dni, pri katerih je bil izbran isti izvajalec, je javno naročilo razdelila in se s tem izognila uporabi Zakona o javnem naročanju; seznam oddanih javnih naročil, katerih vrednost je nižja od vrednosti iz prvega odstavka 21. člena Zakona o javnem naročanju, ni bil popoln; v 1 primeru po sklenitvi aneksa k pogodbi, s katerim se je spremenila pogodbena vrednost, od izvajalca ni pridobila novega finančnega zavarovanja za dobro izvedbo pogodbenih obveznosti; aneksa k pogodbi ni objavila na portalu javnih naročil; v najmanj 10 primerih javnih naročil pred uvrstitvijo projektov v načrt razvojnih programov ni pripravila dokumenta identifikacije investicijskega projekta oziroma poenostavljene investicijske dokumentacije;
ni sprejela sklepa o začetku postopka javnega razpisa na področju športa; predsednik in člani komisije niso podpisali izjave o prepovedi interesne povezanosti; 1 izvajalcu športnih programov je dodelila in izplačala sredstva pred oziroma po objavi javnega razpisa na področju športa, vendar pred sprejemom odločitve o izbiri izvajalcev in pred sklenitvijo pogodbe o dodelitvi sredstev; 2 izvajalcema športnih programov in 9 prejemnikom na različnih področjih delovanja je na podlagi vlog oziroma odredbe župana dodelila in izplačala sredstva, ne da bi prej izvedla javni razpis; razpisna dokumentacija javnega razpisa na področju športa ni vsebovala vseh obveznih sestavin; prisotni člani komisije, imenovani za vodenje postopka javnega razpisa na področju športa, niso podpisali zapisnika o odpiranju vlog; 21 prejemnikom na različnih področjih delovanja je na podlagi vlog dodelila in izplačala sredstva, ne da bi z njimi sklenila pogodbe o dodelitvi sredstev; na svetovni splet ni posredovala dokumentacije iz javnega razpisa na področju športa in javno dostopnih informacij javnega značaja iz 10 pogodb in aneksa k pogodbi o sofinanciranju oziroma dodelitvi javnih sredstev brez razpisa;
pred sklenitvijo neposredne najemne pogodbe na spletni strani občine ni objavila namere o oddaji stvarnega premoženja v najem; najemniku ni mesečno izdajala računov za plačilo obratovalnih stroškov; ni zagotovila notranje revizije poslovanja za leto 2024.
Računsko sodišče je Občini Kuzma podalo priporočila za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

